b"\n_START_ARTICLE_\nMichelangelo Antonioni\n_START_SECTION_\nBiografija\n_START_PARAGRAPH_\nM. Antonionis gim\xc4\x97 Feraroje pasiturin\xc4\x8dio \xc5\xbeem\xc4\x97s savininko \xc5\xa1eimoje. 1935 m. baig\xc4\x97 ekonomikos studijas Bolonijos universitete. 1940 m. i\xc5\xa1vyko \xc4\xaf Rom\xc4\x85, kur studijavo re\xc5\xbeis\xc5\xabr\xc4\x85 Centro Sperimentale di Cinematografia mokykloje._NEWLINE_Pirmasis s\xc4\x97kmingas re\xc5\xbeisieriaus filmas buvo Nuotykis (L'avventura, 1960). V\xc4\x97liau sek\xc4\x97 Naktis (La Notte, 1961) ir L'eclisse (1962). \xc5\xa0ie trys filmai laikomi trilogija, nors n\xc4\x97ra vienas kito t\xc4\x99siniai, ta\xc4\x8diau pana\xc5\xa1\xc5\xabs stiliumi ir tema, visuose nagrin\xc4\x97jamas \xc5\xbemoni\xc5\xb3 susvetim\xc4\x97jimas \xc5\xa1iuolaikiniame pasaulyje._NEWLINE_Pirmasis spalvotas Antonioni filmas \xe2\x80\x93 Raudonoji dykuma (Il deserto rosso, 1964), taip pat savo tema yra pana\xc5\xa1us \xc4\xaf ankstesnius tris, tod\xc4\x97l kartais laikomas ketvirtuoju serijoje._NEWLINE_V\xc4\x97liau re\xc5\xbeisierius pasira\xc5\xa1\xc4\x97 sutart\xc4\xaf trims filmams angl\xc5\xb3 kalba su prodiuseriu Carlo Ponti. Jau pats pirmasis \xe2\x80\x93 Blowup (1966) patyr\xc4\x97 didel\xc4\x99 s\xc4\x97km\xc4\x99. Manoma, viena i\xc5\xa1 s\xc4\x97km\xc4\x97s prie\xc5\xbeas\xc4\x8di\xc5\xb3 buvo tam laikotarpiui ne\xc4\xafprastai atviros seksualin\xc4\x97s scenos. \xc5\xa0iek tiek ma\xc5\xbeesnio populiarumo susilauk\xc4\x97 antrasis filmas \xe2\x80\x93 Zabriskie Point (1970), pirmasis, kuriame veiksmas vyksta Amerikoje. \xc5\xa0io filmo garso takeliui specialiai muzik\xc4\x85 k\xc5\xabr\xc4\x97 tokie \xc5\xbeinomi atlik\xc4\x97jai, kaip Pink Floyd, The Rolling Stones ir Grateful Dead. Tre\xc4\x8diasis filmas \xe2\x80\x93 Keleivis, kuriame vaidino Jack Nicholson, v\xc4\x97l susilauk\xc4\x97 didelio pripa\xc5\xbeinimo ir buvo nominuotas auksin\xc4\x97s palm\xc4\x97s \xc5\xa1akel\xc4\x97s apdovanojimui Kan\xc5\xb3 kino festivalyje._NEWLINE_1985 metais Michelangelo Antonioni patyr\xc4\x97 apopleksijos priepuol\xc4\xaf. Nors atsigavo ir toliau stat\xc4\x97 filmus, nuo to laiko jis nebegal\xc4\x97jo kalb\xc4\x97ti._NEWLINE_Filmui Anapus debes\xc5\xb3, kuriame vaidina ir John Malkovich, dal\xc4\xaf scen\xc5\xb3 filmavo vokie\xc4\x8di\xc5\xb3 re\xc5\xbeisierius Wim Wenders, ta\xc4\x8diau tik nedaugelis j\xc5\xb3 pateko \xc4\xaf galutin\xc4\xaf film\xc4\x85._NEWLINE_1996 metais Michelangelo Antonioni gavo Oskaro apdovanojim\xc4\x85 u\xc5\xbe viso gyvenimo pasiekimus kine, kur\xc4\xaf \xc4\xafteik\xc4\x97 Jack Nicholson. Po keli\xc5\xb3 m\xc4\x97nesi\xc5\xb3 \xc5\xa1i prizin\xc4\x97 statul\xc4\x97l\xc4\x97 buvo pavogta._NEWLINE_Paskutinis re\xc5\xbeisieriaus filmas, Eros (2004), nufilmuotas re\xc5\xbeisieriui su\xc4\x97jus 90 met\xc5\xb3._NEWLINE_Michelangelo Antonioni populiariojoje kult\xc5\xabroje susilauk\xc4\x97 atminimo pamin\xc4\x97jim\xc5\xb3 i\xc5\xa1 Monty Python, taip pat yra minimas Brodv\xc4\x97jaus miuzikle Nuoma.\n_START_SECTION_\nStilius\n_START_PARAGRAPH_\nAntonioni filmai pla\xc4\x8diai pripa\xc5\xbe\xc4\xafstami padar\xc4\x99 didel\xc4\x99 \xc4\xaftak\xc4\x85 kino estetikai. B\xc5\xabtent estetikai juose skiriamas did\xc5\xbeiausias d\xc4\x97mesys, da\xc5\xbenos ilgos tylios scenos be aktyvaus veiksmo ar dialog\xc5\xb3. Neretai n\xc4\x97ra ai\xc5\xa1kaus t\xc4\x99stinumo. Pavyzd\xc5\xbeiui, Anapus debes\xc5\xb3 pasakojamos trys istorijos, ne tik kad nei viena nesusijusi su kita, bet ir pa\xc4\x8dios yra tarsi i\xc5\xa1trauktos i\xc5\xa1 ka\xc5\xbekokio kito konteksto, be ai\xc5\xa1kios prad\xc5\xbeios ir pabaigos. Jas jungia tik D\xc5\xbeono Malkovi\xc4\x8diaus herojus, besilankantis nupasakojamose vietov\xc4\x97se._NEWLINE_Ingmaras Bergmanas Antonioni filmus pavadino pana\xc5\xa1iais \xc4\xaf sapn\xc4\x85."